# Guirionéeu ag er Religion/Chapistr 55

| ◄ Ag er garanté doh en nessan. | Red-é pardonnein d’hun anemisèd hag ou hârein. | Digaréeu faus er ré e refus pardonnein d’ou nessan.  ► |
Jesus-Chrouist e hourhemén d’emb, idan boén a zannation, pardonnein d’hun anemisèd hag ou hârein. Ne hellamb quet hum glêm ag er hourhemén-cé, mar sellamb doh tri zra : er péh ma omb ; pihue-é hun anemis, ha petra-é en droug e zou groeit t’emb.
I. Ni e zou péherion ; ni hun nès dobér a visericord en Eutru Doué. A pe ne sellehé quet en Eutru Doué guet truhé doh-emb, ol en treu crouéet e sàuehé énep t’emb eid hun distrugein, èl anemisèd hur Hrouéour.
È1 péherion, ni e zeliehé bout forbannet guet Doué. Ol er péh e zou dishaval, étré unan dannet ha ni, e zou, rac unan dannet ne hel quet mui bout én gorto a bardon nac a visericord ; mæs ni, ni e hel hoah en devout pardon ha misericord guet Doué. Hà ne vehé enta er brassan maleur vehé aveid omb-ni, refus pardonnein d’hun anemisèd ? Un dra just-é ma hrei Doué doh-emb èl m’hur hou groeit doh hur bredér ; mar refusamb ag ou fardonnein, ni e chair dor er baraouis doh-emb-ni-memb, ha ni e zeli bout én gorto a vout juget hemb truhé na misericord.
II. Pihue-é hun anemis ? hun nessan hag hur brér, de larèt-é un dén, ur hroaidur de Zoué èl omb, câret guet Doué, martezé muyoh eid omb, goarnet guet-hou, ha doh péhani é tihuen doh-emb a douchein. Hun nessan e zou èl pe zalhehé léh Jesus-Chrouist ; ol er péh e hret dehou, emé hur Salvér, hag é vehé-ean en distérran ag en dud, m’er sel èl groeit t’ein mé-memb.
Doh Jesus-Chrouist-é enta en e hoès caz, énep de Jesus é oh counaret, a pe gasset hou nessan. Mar en dès hou ç’anemis tennet ar nehou ou cassoni, ar Jesus-Chrouist é couéh neoah hou caz, a pe gasset hou predér.
III. Mæs hà hui e hoès chonget erhat perac en e hoès caz doh hou nessan ? martezé é ma rac m’en dès laret t’oh hou tefauteu-é, pé reit t’oh d’hanàouèt en disordreu ag hou fameil ; mar dé èl-cé-é, ean en dès rantet chervige t’oh ; hui e zeliehé en istimein muyoh-mui ; mar queméret caz doh-t-hou eit quement-cé, n’en dé nameit hou fallanté hag hou malice e zou caus. Perac enta é tæret-hui, é chiffet-hui aveid un nitra, ur gonz laret hemb perderi, ur flattereah péhani e hoès credet aben ? hou ç’imur néhançus e hra d’oh credein en en dès hou nessan laret a han-oh, pé groeit énep t’oh er péh n’en dès biscoah marcé chonget. Haval-é guet-n-oh é clasq hou nessan gobér poén d’oh hag é ven hou tiscar a blad, deustou ne chonge quet é quement-cé ; hou spered-é e zou dallet dré er péhèd a gaz hag a ivi.
Mæs lausquet splandér er huirioné ha tuèmdér er garanté de zonnèt én hou calon, conzet guet ræson doh hou nessan ha dizoleit dehou reih mad er péh e hra poén d’oh, ha quênt-pêl ol hou chongeu dù ha néhançus e droei de nitra.
Nac en en devehé hou nessan displiget t’oh hag hou laqueit idan en treid, èl m’en dès bet groeit doh Jesus-Chrouist, ha hui e zeliehé aveit quement-cé quemér caz ? Jesus-Chrouist, n’en dès-ean boquet de Judas péhani en trahissé ? hà n’en dès-ean pardonnet d’e vourreàuïon ? Hà hui e vehé hardéh erhoalh eit téhein é raug scùir un Doué péhani e bardon é varhue d’er ré en taché doh er groéz ? Fautein e ra d’oh hum vangein ? ah ! crechénion, sellet erhat ha cheleuet hou Salvér staguet doh er groéz.
Hou nessan en dès displiget t’oh, mæs ne hoès-hui jamæs displiget d’er réral na groeit gueu doh hanni ? Hà n’hou pehé jamæs displiget d’hou nessan, ne hoès-hui liès reit d’en Eutru Doué er vrassan displigeadur dré ou péhedeu, ha méritet en ihuern ? O tud goan a fé ! comprenet penaus, hag en devehé un anemis casset hou madeu guet-hou, clasquet lemel hou puhé guet-n-oh, dùet hou ç’inour, ol en dra-zé n’en dé nitra étal er péh e zeliet de justice en Eutru Doué ; neoah, deustou péh quer bras-é hou telé é quevér en Eutru Doué, mar pardonnet d’hou nessan, Jesus-Chrouist e bromet t’oh er pardon ag en ol fallanté e hoès groeit. En hani, e lar sant Augustin, e refus paiein eid é béhedeu dré ur moyand quen æz ha quer bèr, ne hel mui bout én gorto a salvedigueah ér bed aral.
Sant Yehan-Gualbert, dén a galité, goudé en dout pardonnet d’un anemis counaret, a béhani é oé quen æz dehou hum vangein, e yas aben d’hobér er beden-men de Zoué : « Men Doué, hui e hoès grateit er pardon d’en hanni e bardon ; hui e hanàu, ô me Salvér, er péhedeu a béré é on cablus ; é tan d’hou pedein de zerhel d’hou promess ha d’em fardonnein, a p’en dé gùir é tan a bardonnein d’em anemis a balamort t’oh. » Ean e santas quentéh, guet consolation, penaus é oé bet cheleuet é beden. Ean e vihuas goudé ér santeleah, hàg e sauas un urh péhani en dès laqueit un nivér bras a sænt én Ilis.
1° A p’em bou d’hum glêm a me nessan, me chongeou penaus Jesus-Chrouist e lar d’ein er hârein ; penaus en en dès er hetan me fardonnet ; é ma a nehou me scùir parfæt ar guement-cé ; penaus er sænt en dès groeit èl d’hou, ha penaus ne yein jamæs d’en nean, ma ne hélian a zevri er hourhemén-cé. — 2° Chetu perac me bardonnou a huir galon en ol displigeadur e vou bet groeit t’ein. — Men Doué, carguet me halon ag ur garanté truhéus doh me nessan, acelfin ma hellein larèt, hemb hum gondannein mé-memb, er beden-men péhani e hoès hui-memb disquet t’emb : Pardonnet-t’emb hun offanceu èl ma pardonnamb d’er ré en dès hun offancet.